Det er ikke vi som har det dårlige været

Tidenes verste tørke øker igjen temperaturen på debatten om klimaendringer i USA.

Bare tørt land å se rundt en brygge som går ut i et reservoar i Noblesville i delstaten Indiana i USA. AP

9. aug. 2012 07:29 Sist oppdatert 9. august 2012

Innbyggerne i Marikina City, øst for den filippinske hovedstaden Manila, forsøker å bevege seg i vannmassene som oversvømmet byen i går. Flommen har tatt minst 11 liv, men var på retur i går. AP

Truende skyer over Shanghai mandag, før orkanen Haikui beveget seg fra Japan og inn over den kinesiske storbyen. REUTERS

Mens ekstraordinære nedbørsmengder nok har skapt mye ugreie noen steder i Buskerud de siste dagene, og meteorologene kan melde om uvanlig mye nedbør flere steder i Norge denne sommeren, kan vi neppe hevde å være verst rammet. Bare se på bildene fra Filippinene, Mexico, Kina og USA.

På Filippinene trenger 850.000 mennesker hjelp etter at øystaten er blitt rammet av 11 strake dager med monsunregn. 60 prosent av hovedstaden Manila, en by med 12 millioner innbyggere, står under vann, melder Reuters.

I det østlige Kina er 1,8 millioner mennesker blitt evakuert fra hjemmene sine på grunn av tyfonen «Haikui», melder det kinesiske nyhetsbyrået Xinhua. Tyfonen traff det kinesiske fastlandet i går med vindkast på opptil 150 kilometer i timen. Fra byen Zhejiang er 1,5 millioner mennesker blitt evakuert.

På Mexicos Yucatán-halvøy rømmer også folk fra uvær. Orkanen «Ernesto» har tvunget både lokalbefolkningen og turister langs kysten til å trekke lenger inn i landet.

Krise for USAs bønder

På det amerikanske fastlandet er det en helt annen type ekstremvær som har seigpinet befolkningen. Særlig Midtvesten er blitt rammet av en historisk varm og tørr sommer. President Barack Obama vil be Kongressen om å bevilge 180 millioner kroner i nødhjelp til tørkerammede bønder.

USA er blitt kritisert for å blokkere globale avtaler om klimatiltak, men tørken denne sommeren har forsterket debatten i amerikanske medier om klimatiltak. NASA-forskeren James Hansen, kalt den globale oppvarmingens gudfar i Washington Post, har offentliggjort en ny statistisk analyse som viser at risikoen for ekstrem tørke har økt voldsomt de siste tiårene.

Mens risiko for ekstremt varmt sommervær var 1 på 300 i perioden fra 1950 til 1980, så er den 1 på 10 nå, heter det i rapporten. Som eksempler nevner han en ødeleggende tørke i Texas og Oklahoma i fjor, hetebølgen i Russland og Midtøsten i 2010 og varmen som drepte tusener av mennesker i Europa i 2003. Rapporten er skrevet før årets tørke rammet USA.

Mer tørke i vente

Hansen slår fast at det at det er blitt mer enn 10 ganger så stor risiko for ekstrem sommervarme, ikke kan skyldes noe annet enn menneskeskapt global oppvarming. Konklusjonen har ført til heftig debatt, siden det fremdeles er forskere som mener at man ennå ikke kan knytte enkelthendelser til en global oppvarmingstrend, og i hvert fall ikke til at det må være menneskeskapt.

— Essensen er bare å studere statistikken og se at endringen er for stor til å være naturlig, sier Hansen.

De mange tropiske stormene til tross, så er de fleste forskere enig om at man ikke kan fastslå at stormene er blitt mer intense og forekommer hyppigere, men de mener det vil komme.

- Det er ingen klare resultater som tilsier at det er blitt flere eller færre orkaner, sier klimaforsker Hans Olav Hygen ved Meteorologisk institutt i Oslo. - Men vi venter større variasjon i været, og konsekvensen er at man må vente at ekstremvær blir hyppigere.

Forventet effekt

Han sier den ekstreme varmen i USA er en ventet effekt av klimaendringene.

- Det vil være store variasjoner i været, men sannsynligheten for tørke har økt, sier han.

Når det gjelder Norge, mener han at det er sannsynlig med mer tørke på Østlandet, men også heftigere regn når det først kommer. Resten av landet kan vente seg mer regn.

Innbyggerne i Marikina City, øst for den filippinske hovedstaden Manila, forsøker å bevege seg i vannmassene som oversvømmet byen i går. Flommen har tatt minst 11 liv, men var på retur i går.

En gruppe menn drar en båt på land i forkant av at orkanen «Ernesto» traff halvøya Yucatán i Mexico tirsdag. REUTERS

Fakta Klimaendringer Jordens gjennomsnittstemperatur har økt med 0,8 grader siden begynnelsen av 1900-tallet.Forskerne er mer enn 90 prosent sikre på at temperaturøkningen skyldes menneskenes utslipp av drivhusgasser.I løpet av det 21. århundret kommer temperaturen i atmosfæren til å stige med mellom 1,1 og 6,4 grader, alt avhengig av hvor mye drivhusgasser som slippes ut, ifølge verdens klimaforskere i FNs klimapanel (IPCC).Konsekvensene vil variere fra region til region, men man kan forvente at havnivået stiger, at ørkenene blir større og at det blir mer ekstremvær.En ikke-bindende avtale om å begrense temperaturstigningen til 2 grader celsius ble vedtatt i Cancún i 2010. Vis mer